CELEX: 32018D1193
Language: et
Date: 2018-08-21 00:00:00
Title: Komisjoni rakendusotsus (EL) 2018/1193, 21. august 2018, millega lõpetatakse dumpinguvastane menetlus Bosniast ja Hertsegoviinast ning Brasiiliast pärit räni impordi suhtes

22.8.2018   
               
               
                  ET
               
               
                  Euroopa Liidu Teataja
               
               
                  L 211/5
               
            
         KOMISJONI RAKENDUSOTSUS (EL) 2018/1193,
         21. august 2018,
         millega lõpetatakse dumpinguvastane menetlus Bosniast ja Hertsegoviinast ning Brasiiliast pärit räni impordi suhtes
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1) (edaspidi „alusmäärus“), eriti selle artikli 9 lõiget 1,
         ning arvestades järgmist:
         A.   ALGATAMINE JA MENETLUS
         
         
                     (1)
                  
                  
                     19. detsembril 2017 algatas Euroopa Komisjon (edaspidi „komisjon“) dumpinguvastase uurimise seoses Bosniast ja Hertsegoviinast ning Brasiiliast pärit räni impordiga liitu ning avaldas sellekohase algatamisteate Euroopa Liidu Teatajas (2).
                  
               
                     (2)
                  
                  
                     Uurimine algatati pärast seda, kui kaebuse olid esitanud Ferroatlántica ja Ferropem (edaspidi „kaebuse esitajad“), kelle toodang moodustab rohkem kui 85 % räni kogutoodangust liidus. Kaebus sisaldas esmapilgul usutavaid tõendeid kahjustava dumpingu kohta ja need loeti uurimise algatamist õigustavaks.
                  
               
                     (3)
                  
                  
                     Komisjon andis uurimise algatamisest teada kaebuse esitajatele, teadaolevatele Bosnia ja Hertsegoviina ning Brasiilia eksportivatele tootjatele, teadaolevatele importijatele ja kasutajatele, teistele teadaolevalt asjaga seotud isikutele ning Bosnia ja Hertsegoviina ja Brasiilia esindajatele. Huvitatud isikutele anti võimalus esitada oma seisukohad kirjalikult ja taotleda asja arutamist algatamisteates ette nähtud tähtaja jooksul.
                  
               B.   KAEBUSE TAGASIVÕTMINE JA MENETLUSE LÕPETAMINE
         
         
                     (4)
                  
                  
                     7. mail 2018 saadetud e-kirjaga teatasid kaebuse esitajad komisjonile, et soovivad kaebuse tagasi võtta.
                  
               
                     (5)
                  
                  
                     Alusmääruse artikli 9 lõike 1 kohaselt võib menetluse lõpetada, kui kaebus võetakse tagasi ja kui lõpetamine ei ole vastuolus liidu huvidega.
                  
               
                     (6)
                  
                  
                     Uurimise käigus ei ilmnenud ühtegi asjaolu, mis oleks näidanud, et menetluse lõpetamine oleks vastuolus liidu huvidega. Seega leidis komisjon, et Bosniast ja Hertsegoviinast ning Brasiiliast pärit räni liitu importimise suhtes algatatud uurimine tuleks lõpetada.
                  
               
                     (7)
                  
                  
                     Huvitatud isikuid teavitati sellest ja neile anti võimalus esitada märkusi. Komisjon ei saanud siiski ühtegi märkust, millega oleks võinud põhjendada väidet, et menetluse lõpetamine oleks liidu huvidega vastuolus.
                  
               
                     (8)
                  
                  
                     Seepärast leidis komisjon, et dumpinguvastane menetlus Bosniast ja Hertsegoviinast ning Brasiiliast pärit räni impordi suhtes liitu tuleks lõpetada meetmeid kehtestamata.
                  
               
                     (9)
                  
                  
                     Käesolev otsus on kooskõlas alusmääruse artikli 15 lõike 1 alusel moodustatud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Käesolevaga lõpetatakse dumpinguvastane menetlus Bosniast ja Hertsegoviinast ning Brasiiliast pärit räni (ränisisaldusega alla 99,99 % tegelikust massist) impordi suhtes, mis praegu klassifitseeritakse CN-koodi 2804 69 00 alla.
         
         
            Artikkel 2
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 21. august 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 176, 30.6.2016, lk 21.
         
            (2)  Teade Bosniast ja Hertsegoviinast ning Brasiiliast pärit räni importi käsitleva dumpinguvastase menetluse algatamise kohta (ELT C 438, 19.12.2017, lk 39).